钦定古今图书集成/明伦汇编/官常典/第095卷 > 金源郡王勗
## 钦定古今图书集成/明伦汇编/官常典/第095卷 > 金源郡王勗

按《金史》本传：“勗字勉道，本名乌野，穆宗第五子。好学
问，国人呼为秀才。年十六，从太祖攻宁江州，从宗望
袭辽主于石辇驿。太宗嗣位，自军中召还，与谋政事。
宗翰、宗望定汴州，受宋帝降，太宗使勗就军中往劳
之。宗翰等问其所欲，曰：‘惟好书耳’。载数车而还。女直
初无文字，及破辽，获契丹汉人，始通契丹汉字，于是”
诸子皆学之。宗雄能以两月尽通契丹大小字，而完
颜希尹乃依仿契丹字，制女直字。女直既未有文字，
亦未尝有记录，故祖宗事皆不载。宗翰好访问女直
老人，多得祖宗遗事。太宗初即位，复进士举，而韩昉
辈皆在朝廷，文学之士，稍拔擢用之。天会六年，诏书
求访祖宗遗事，以备国史，命勗与耶律迪越掌之。勗
等采摭遗言旧事，自始祖以下十帝，综为三卷。凡部
族，既曰某部，复曰某水之某，又曰某乡某村，以别识
之。凡与契丹往来及征伐诸部，其间诈谋诡计，一无
所隐，事有详有略，咸得其实。自太祖与高丽议和，凡
女直入高丽者皆索之，至十馀年，索之不已。勗上书
谏曰：“臣闻德莫大于乐天，仁莫先于惠下。所索户口，
皆前世奸宄叛亡乌蠢、讹谟罕、阿海、阿合束之绪裔，
先世绥怀四境，尚未宾服。自先君与高丽通，闻我将
大，因谓本自同出，稍稍款附。高丽既不听许，遂生边
衅，因致交兵，久方连和，盖三十年。当时壮者，今皆物
故，子孙安于土俗，婚姻胶固，征索不已。彼固不敢稽
留，骨肉乖离，诚非众愿。人情怨甚可愍者，而必欲求
为己有，特彼我之蔽，非一视同仁之大也。国家民物
繁伙，幅员万里，不知得此，果何益耶？今索之不还，我
以强兵劲卒，取之无难。然兵凶器，战危事，不得已而
后用。”高丽称藩，职贡不阙，国且臣属民亦非外。圣人
行义，不责小过，理之所在，不俟终日。臣愚“以为宜施
惠下之仁，弘乐天之德，听免征索，则彼不谓已有，如
自我得之矣。”从之。十五年，为尚书左丞，加镇东军节
度使、同中书门下平章事，预平宗磐之难，赐与甚多，
加仪同三司，以皇叔祖字冠其御勗，皆力辞不受。皇
统元年，撰定熙宗尊号册文，上召勗饮于便殿，以玉
带赐之。所撰《祖宗实录》成，凡三卷进入，上焚香立受
之，赏赉有差。制诏左丞勗、平章政事奕职俸外，别给
二品亲王俸。傔旧制，皇兄弟、皇子为亲王，给二品俸；
宗室封一字王者，给三品俸；勗等别给亲王俸，皆异
数也。宴群臣于五云楼，勗进酒称谢，帝起立，宰臣进
曰：“至尊为臣下屡起，于礼未安。”上曰：“朕屈己待臣下，
亦何害？”是日，上及群臣尽欢。俄同监修国史，进拜平
章政事。光懿皇后忌辰，熙宗将出猎，勗谏而止。熙宗
猎于海岛，三日之间，亲射五虎，获之。勗献《东狩射虎
赋》，上悦，赐以佩刀、玉带、良马。能以契丹字为诗文，凡
游宴有可言者，辄作诗以见意。时上日与近臣酣饮，
或继以夜，莫能谏之。勗上疏谏，乃为止酒。进拜左丞
相，兼侍中，监修如故。八年，奏上《太祖实录》二十卷，赐
黄金八十两，银百两，重彩五十端，绢百匹，通犀、玉钩
带各一。出领行台尚书省事，召拜太保，领三省，领行
台如故，封鲁国王。勗刚正寡言，海陵方用事，朝臣多
附之者。一日，大臣会议，海陵后至，勗面责之曰：“吾年
五十馀，犹不敢后，尔少年强健，乃敢如此。”海陵跪谢。
九年，进拜太师，进封汉国王。海陵篡立，加恩大臣，以
收人望，封秦汉国王，领三省监修如故。及宗本无罪
诛，勗髭鬓顿白。因上表请老。海陵不许，赐以玉带，优
诏谕之。有大事，令宰臣就第商议。入朝不拜，勗遂称
疾笃不言，表请愈切，海陵不怿，从之。以本官致仕，进
封周、宋国王。正隆元年，与宗室俱迁中都。二年，例降
封金源郡王。薨，年五十九。撰定《女直郡望姓氏谱》及他文甚众。大定二十年，诏曰：“太师勗谏表诗文，甚有
典则，朕自即位所未尝见。其谏表可入实录。其《射虎
赋》、诗文等篇什，可镂板行之。”子宗秀。